Útmutató

a veszélyes tevékenység SEVESO III. Irányelv szerinti azonosításához

BM Országos Katasztrófavédelmi Főigazgatóság Budapest, 2017. április

# Vonatkozó jogszabályok:

* 1. A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény (a továbbiakban: Kat.)
  2. A veszélyes anyagokkal kapcsolatos súlyos balesetek elleni védekezésről szóló 219/2011. (X. 20.) Korm. rendelet (a továbbiakban: R.)
  3. A veszélyes anyagokkal kapcsolatos súlyos balesetek elleni védekezés hatósági eljárásaiban az igazgatási szolgáltatási díj fizetési körébe tartozó hatósági eljárásokról, igazgatási jellegű szolgáltatásokról és bejelentésekről, továbbá a fizetendő díj mértékéről, valamint a fizetésre vonatkozó egyéb szabályokról szóló 51/2011. (XII. 21.) BM rendelet (a továbbiakban: BM rendelet)
  4. A veszélyes anyagokkal kapcsolatos súlyos balesetek veszélyének kezeléséről, valamint a 96/82/EK tanácsi irányelv módosításáról és későbbi hatályon kívül helyezéséről szóló 2012/18/EU irányelv (a továbbiakban: SEVESO III. irányelv)
  5. Az anyagok és keverékek osztályozásáról, címkézéséről és csomagolásáról, a 67/548/EGK és az 1999/45/EK irányelv módosításáról és hatályon kívül helyezéséről, valamint az 1907/2006/EK rendelet módosításáról szóló 1272/2008/EK (2008. december 16.) Európai Parlamenti és Tanácsi Rendelet (a továbbiakban: CLP)

# Fogalmak:

* 1. Alsó küszöbértékű veszélyes anyagokkal foglalkozó üzem: ahol az 1. melléklet alapján meghatározható alsó küszöbértéket elérő vagy meghaladó, de a felső küszöbértéket el nem érő mennyiségben veszélyes anyagok vannak jelen. (R. 1. § 1.)
  2. Biztonsági elemzés: az üzemeltető által készített dokumentum, amely tartalmazza a veszélyes anyagokkal foglalkozó üzem üzemeltetőjének a veszélyes anyagokkal kapcsolatos súlyos balesetek megelőzésére vonatkozó általános célkitűzéseit, továbbá annak az irányítási, vezetési és műszaki eszközrendszernek a bemutatását, amely biztosítja mind az ember, mind a környezet magas szintű védelmét, valamint annak bizonyítását, hogy az üzemeltető a veszélyes anyagokkal kapcsolatos súlyos baleseti veszélyeket azonosította, és a veszélyes anyagokkal kapcsolatos súlyos balesetek kockázatát elemezte és értékelte. A dokumentumnak elegendő információt kell szolgáltatnia a hatósági döntés kialakításához. A biztonsági elemzésben rögzített feladatoknak és intézkedéseknek arányosnak kell lenniük a biztonsági elemzésben leírt veszélyeztetéssel. (Kat. 3. § 2.)
  3. Biztonsági jelentés: az üzemeltető által készített dokumentum, amely annak bizonyítására szolgál, hogy rendelkezik a veszélyes anyagokkal kapcsolatos súlyos baleseteket megelőző politikával és az annak végrehajtását szolgáló biztonsági irányítási rendszerrel, működőképes belső védelmi tervvel, a veszélyes anyagokkal kapcsolatos súlyos baleseti veszélyeket azonosította, és a veszélyes anyagokkal kapcsolatos súlyos balesetek kockázatát elemezte és értékelte, a megelőzésükre a szükséges intézkedéseket megtette, kellő mértékű a létesítményeinek biztonsága, megbízhatósága. A jelentésnek elegendő információt kell szolgáltatnia a külső védelmi tervek elkészítéséhez és a hatósági döntés kialakításához. (Kat. 3. § 3.)
  4. Felső küszöbértékű veszélyes anyagokkal foglalkozó üzem: ahol a jelen lévő veszélyes anyagok mennyisége az 1. melléklet alapján meghatározható felső küszöbértéket eléri vagy meghaladja. (R. 1. § 2.)
  5. Hatóság: a hivatásos katasztrófavédelmi szerv. (R. 1. § 2a.)
  6. Keverék: két vagy több anyagból álló keverék vagy oldat. (R. 1. § 2b.)
  7. Kiemelten kezelendő létesítmények: (R. 1. § 3.)
     1. a veszélyes anyagok, veszélyes hulladékok üzemen kívüli csővezetéken történő szállításának létesítményei, beleértve a szállító vezetékeket, szivattyú-, kompresszor- és elosztó állomásokat; kivéve a lakossági gázellátás elosztó vezetékeit és azok létesítményeit, valamint a szénhidrogén-bányászat gyűjtővezetékeit 400 mm névleges átmérő alatt;
     2. az 1. melléklet 1. táblázatában szereplő veszélyes tulajdonságok valamelyikével rendelkező veszélyes hulladékok égetéssel történő ártalmatlanítással foglalkozó létesítmények, amennyiben nem tartoznak a veszélyes anyagokkal foglalkozó üzemek körébe;
     3. azon üzemek, amelyek területén klór vagy ammónia legalább 1000 kg mennyiségben van jelen, amennyiben nem tartoznak a veszélyes anyagokkal foglalkozó üzemek körébe.
  8. Küszöbérték alatti üzem: egy adott üzemeltető irányítása alatt álló azon terület, ahol e törvény végrehajtására kiadott jogszabály szerinti alsó küszöbérték negyedét elérő vagy meghaladó, de az alsó küszöbértéket el nem érő mennyiségben veszélyes anyag van jelen, valamint a külön jogszabályban meghatározott, kiemelten kezelendő létesítmények. (Kat. 3. § 14.)
  9. Súlyos káresemény elhárítási terv: küszöbérték alatti üzem üzemeltetői okmánya, amely tartalmazza az üzem veszélyeztető hatásainak elemzését, valamint a veszélyes anyagokkal kapcsolatos súlyos balesetek megelőzését, elhárítását és hatásainak csökkentését szolgáló intézkedések végrehajtásának rendjét, feltételeit. (Kat. 3. § 22.)
  10. Tárolás: a veszélyes anyag ideiglenes vagy tartós jelenléte raktározás, készletezés vagy biztonságos felügyelet melletti elhelyezés céljából, kivéve a szállítókonténerek közúti, vasúti, vagy belvízi kombinált fuvarozásra történő átrakását. (R. 1. § 4.)
  11. Üzemeltető: bármely természetes vagy jogi személy, vagy jogi személyiséggel nem rendelkező szervezet, aki vagy amely veszélyes anyagokkal foglalkozó üzemet, létesítményt vagy küszöbérték alatti üzemet működtet, irányít, vagy alapszabály, alapító okirat, illetve szerződés alapján meghatározó gazdasági vagy döntéshozatali befolyással rendelkezik a veszélyes anyagokkal foglalkozó üzem, létesítmény, küszöbérték alatti üzem műszaki üzemeltetése felett. (Kat. 3. § 23.)
  12. Veszélyes anyag: e törvény végrehajtását szolgáló kormányrendeletben meghatározott ismérveknek megfelelő anyag, keverék vagy készítmény, akár nyersanyag, termék, melléktermék, maradék, köztes termék, vagy hulladék formájában. (Kat. 3. § 26.)
  13. Veszélyes anyagokkal foglalkozó létesítmény: olyan, a veszélyes anyagokkal foglalkozó üzem területén lévő – föld alatti vagy föld feletti – technológiai vagy termelésszervezési okokból elkülönülő műszaki egység, ahol egy vagy több berendezésben (technológiai rendszerben) veszélyes anyagok előállítása, felhasználása, szállítása vagy tárolása történik, magában foglal minden olyan felszerelést, szerkezetet, csővezetéket, gépi berendezést, eszközt, iparvágányt, kikötőt, a létesítményt szolgáló rakpartot, kikötőgátat, raktárt vagy hasonló – úszó vagy egyéb

– felépítményt, amely a létesítmény működéséhez szükséges. (Kat. 3. § 27.)

* 1. Veszélyes anyagokkal foglalkozó üzem: egy adott üzemeltető irányítása alatt álló azon terület egésze, ahol egy vagy több veszélyes anyagokkal foglalkozó létesítményben – ideértve a közös vagy kapcsolódó infrastruktúrát is – veszélyes anyagok vannak jelen a törvény végrehajtására kiadott jogszabályban meghatározott küszöbértéket elérő mennyiségben, és ennek alapján alsó vagy felső küszöbértékűnek minősül. (Kat. 3. § 28.)
  2. Veszélyes anyagok jelenléte: veszélyes anyagok tényleges vagy várható jelenléte a veszélyes anyagokkal foglalkozó üzemben, küszöbérték alatti üzemben, valamint azoknak az anyagoknak a jelenléte, amelyekről reálisan feltételezhető, hogy akkor keletkezhetnek, amikor a folyamatok – beleértve a tároló tevékenységet is – az üzemen belül bármely létesítményből kikerülnek az ellenőrzés alól, amennyiben e veszélyes anyagok mennyisége eléri vagy meghaladja az e törvény végrehajtását szolgáló kormányrendeletben meghatározott alsó küszöbérték negyedét. (Kat. 3. § 31a.)
  3. Veszélyes tevékenység: olyan, veszélyes anyagok jelenlétében végzett tevékenység, amely ellenőrizhetetlenné válása esetén tömeges méretekben veszélyeztetheti, illetve károsíthatja az emberi egészséget, a környezetet, az élet- és vagyonbiztonságot. (Kat. 3. § 31.)

# A Kat. IV. fejezetének hatálya:

A Kat. IV. fejezetének hatálya kiterjed: Magyarország területén működő

* veszélyes anyagokkal foglalkozó üzemekre,
* veszélyes anyagokkal foglalkozó létesítményekre,
* küszöbérték alatti üzemekre,

valamint a veszélyes anyagokkal kapcsolatos súlyos balesetek megelőzésében, az ellenük való védekezésben érintett közigazgatási szervekre és gazdálkodó szervezetekre, helyi önkormányzatokra, természetes személyekre.

A Kat. IV. fejezetének hatálya kiterjed a szárazföldi föld alatti, természetes rétegekben, víztartó rétegekben, sóüregekben és használaton kívüli bányákban végzett gáztárolásra, a vegyi és termikus feldolgozási műveletekre és a veszélyes anyagokkal végzett ilyen műveletekkel kapcsolatos tárolásra, valamint a működő meddő ártalmatlanítására szolgáló létesítményekre, a veszélyes anyagokat tartalmazó derítő-, illetve ülepítőmedencét is beleértve.

A Kat. IV. fejezetének hatálya nem terjed ki:

1. az atomenergiáról szóló 1996. évi CXVI. törvény 1. § (1) bekezdésében az atomenergia alkalmazásával összefüggésben meghatározott tevékenységekre, jogosultságokra és kötelezettségekre,
2. a veszélyes anyagoknak a veszélyes anyagokkal foglalkozó üzemen és küszöbérték alatti üzemen kívüli közúti, vasúti, légi vagy vízi szállítására,
3. az ásványi anyagok bányákban és kőbányákban – többek között fúrólyukakon át – történő kinyerésére, azaz feltárására, kitermelésére és feldolgozására,
4. a hulladéklerakó telepre, ideértve a föld alatti hulladéktárolást is,
5. a katonai létesítményekre, berendezésekre vagy tárolókra.

# Üzemazonosítással kapcsolatos eljárási szabályok:

A Kat. IV. fejezet eljárásaiban első fokon a hatóságnak a veszélyes anyagokkal foglalkozó üzem és küszöbérték alatti üzem telephelye szerint illetékes területi szerve, másodfokon a központi szerve jár el.

Az R. 1. § 3. pont a) alpontja szerinti létesítmények (veszélyes anyagok, veszélyes hulladékok üzemen kívüli csővezetéken történő szállításának létesítményei) esetén az elsőfokú eljárás lefolytatására a hatóságnak az üzemeltető székhelye szerint illetékes területi szerve jogosult.

Az R. szerinti adatszolgáltatással kapcsolatos eljárásokra, helyszíni szemlék és hatósági ellenőrzések lefolytatására a hatóság helyi szerve is jogosult.

Az üzemazonosítási eljárásra vonatkozó ügyintézési határidő az elsőfokú eljárásban és a másodfokú eljárásban is 21 nap.

Az üzemazonosítás elsődleges célja, hogy a hatóság megállapítsa, a vizsgált telephely Kat.

1. fejezet hatálya alá tartozását. Az eljárás során a Kat. IV. fejezet hatálya alá tartozó telephelyet a hatóság besorolja a felső küszöbértékű veszélyes anyagokkal foglalkozó üzemek, az alsó küszöbértékű veszélyes anyagokkal foglalkozó üzemek, vagy a küszöbérték alatti üzemek közé.

Ha a veszélyes anyagokkal foglalkozó üzemben jelen lévő veszélyes anyag(ok) mennyisége eléri vagy meghaladja az R. 1. melléklet 1., vagy 2. táblázat C oszlopában meghatározott értéket, akkor a veszélyes anyagokkal foglalkozó üzem felső küszöbértékű.

Ha a veszélyes anyagokkal foglalkozó üzemben jelen lévő veszélyes anyag(ok) mennyisége eléri vagy meghaladja a B oszlopban meghatározott értéket, de nem éri el a C oszlopban meghatározott értéket, akkor a veszélyes anyagokkal foglalkozó üzem alsó küszöbértékű.

Ha az üzemben jelen lévő veszélyes anyag(ok) mennyisége eléri vagy meghaladja a B oszlopban meghatározott érték negyedét, akkor az üzem küszöbérték alatti üzemnek minősül. Az üzem besorolásának meghatározásakor az V. fejezetben bemutatott összegzési szabályokat is figyelembe kell venni.

A hatóság a felső küszöbértékű veszélyes anyagokkal foglalkozó üzemek üzemeltetői részére biztonsági jelentés, az alsó küszöbértékű veszélyes anyagokkal foglalkozó üzemek üzemeltetői részére biztonsági elemzés készítési kötelezettséget állapít meg. A küszöbérték alatti üzemek esetében ha az üzemben tárolt veszélyes anyagok mennyisége és fajtája, vagy az üzem által okozott veszélyeztetés azt indokolja, a hatóság az üzemeltetőt súlyos káresemény elhárítási terv (a továbbiakban: SKET) készítésére kötelezi.

SKET készítési kötelezettség megállapítása:

1.) Az alábbi kritériumok egyikének teljesülése esetén SKET készítését kell előírni:

* 1. az 1. melléklet, 1. táblázat, H1, H2, H3 veszélyességi osztályba tartozó veszélyes anyagok jelenléte;
  2. az 1. melléklet, 1. táblázat, P1.a, P1.b veszélyességi osztályba tartozó veszélyes anyagok jelenléte;
  3. veszélyes anyagok körébe tartózó cseppfolyós gáz jelenléte, kivéve a palackos gáztárolást, valamint a 12,5 tonna névleges töltettömegnél kisebb, propán-bután gázt tartalmazó, fogyasztói tartályban történő tárolást, beleértve a kapcsolódó technológiai berendezéseket;
  4. nyomás (legalább 300 kPa túlnyomás) alatti, veszélyes anyagot tartalmazó technológiai berendezések jelenléte, kivéve a palackos gáztárolást, valamint a 12,5 tonna névleges töltettömegnél kisebb, propán-bután gázt tartalmazó, fogyasztói tartályban történő tárolást, beleértve a kapcsolódó technológiai berendezéseket.

2.) Az 1.) pont alá nem tartozó esetekben nem kell SKET készítését előírni, ha az alábbi kritériumok együttesen teljesülnek:

1. a küszöbérték alatti üzem határától számítva

aa) a lakóövezet, üdülőövezet, közintézmények, tömegtartózkodásra szolgáló építmények távolsága nagyobb, mint 300 méter,

ab) a munkahelyek, más egyéb üzemek, irodaházak stb. távolsága nagyobb, mint 200 méter, és

ac) veszélyes anyaggal foglalkozó üzem, küszöbérték alatti üzem távolsága nagyobb, mint 100 méter, és

1. az üzem saját munkavállalóinak és az üzem területén rendszeresen vagy állandóan tartózkodó munkavállalók száma 30 főnél kevesebb.

A 2.) pont alkalmazásában a 2.) pont a) pont ac) alpontja szerinti kritériumot nem kell figyelembe venni olyan csővezetékek esetében, ahol a veszélyes anyaggal foglalkozó üzem vagy a küszöbérték alatti üzem a csővezetékkel technológiai kapcsolatban van.

3.) Az 1.) és 2.) pont alá nem tartozó esetben SKET készítését nem kell előírni, ha az üzemeltető a kérelméhez csatolt dokumentációban bizonyítja, hogy

1. emberi életet veszélyeztető tűz- és robbanási hatás mértéke az üzem határánál hőhatás esetében 4 kW/m2 és túlnyomás esetében 10 kPa értéket nem haladja meg, és
2. a környezetterheléssel járó súlyos balesetből származó veszélyeztetés esetén az alábbi feltételek teljesülnek:

ba) a technológia műszaki kialakítása garantálja a környezetre veszélyes anyagok környezetbe jutó mennyiségének korlátozását, és az erre vonatkozó technológiai szabályzók rendelkezésre állnak,

bb) a kikerült környezetre veszélyes anyag összegyűjtését, mentesítését vagy más módon történő ártalmatlanítását tartalmazó technológiai szabályzók rendelkezésre állnak,

bc) a környezeti kárelhárítási eljárások anyagi-technikai és személyi feltétele biztosított, és

bd) az üzem kárelhárító szervezete felkészült a környezeti kárelhárítási feladatok végzésére, és e feladatokat terv szerint rendszeresen gyakorolja.

A kérelemhez csatolt fenti dokumentációban az üzemeltető értékeli a reálisan feltételezett balesetek lehetséges következményeit. Ennek során az üzemeltető bemutatja azokat a területeket, melyeket az üzemből kiinduló súlyos balesetek hatásai érinthetnek. Az értékelés során valamennyi veszélyes anyagokkal foglalkozó létesítmény legnagyobb veszélyeztető hatást okozó eseményét kell bemutatni. A veszélyeztetett területek bemutatása térképen ábrázolva és ezzel egyenértékű leírással történik. Az üzemeltető, a veszélyes anyagokkal kapcsolatos súlyos balesetek következményeinek értékelését bármilyen, a nemzetközi gyakorlatban, az adott típusú súlyos balesetre, a szakma által általánosan elfogadott módszerrel elvégezheti. Az értékelést az üzemeltető a hatóság üzemazonosítási eljárása során kiadott hiánypótlási felhívására is teljesítheti. (Ezen értékelés nem azonos a SKET-ben bemutatandó veszélyelemzéssel.)

A hatóság, ha nem kötelezi a küszöbérték alatti üzem üzemeltetőjét SKET készítésére, az üzemazonosítási eljárást lezárja és a katasztrófavédelmi engedélyt megadja, melyet háromévenként felül kell vizsgálnia, mely érdekében hivatalból üzemazonosítási eljárást kell lefolytatnia.

Üzemazonosításra vonatkozó kérelem:

A veszélyes anyagokkal foglalkozó üzem és küszöbérték alatti üzem azonosítását az üzemeltető által benyújtott kérelem és mellékletei, az esetlegesen kért kiegészítő tájékoztatás és a helyszíni szemle alapján hajtja végre a hatóság. Az eljárás indulhat az üzemeltető kérelmére, vagy hivatalból a hatóság által a vizsgált telephelyen lefolytatott hatósági ellenőrzést követően.

Üzemeltető a veszélyes tevékenység azonosítására (üzemazonosításra) vonatkozó kérelmét a hatóság telephely szerint illetékes területi szervéhez nyújtja be. (Az R. 1. § 3. pont a) alpontja szerinti létesítmények - csővezetékes szállítás létesítményei - esetében a székhely szerint illetékes területi szervhez kell benyújtani a kérelmet.)

Üzemeltető kérelme legalább az alábbiakat tartalmazza:

1. a veszélyes anyagokkal foglalkozó üzem/küszöbérték alatti üzem nevét és címét, amelyre a kérelem irányul, és
2. a kérelmet előterjesztő, képviseletre jogosult nevét, aláírását.

A kérelem mellékleteként üzemeltető az alábbiakat nyújtja be:

1. az R. 2. melléklete szerinti üzemazonosítási adatlapokat,
2. az ügyben eljáró meghatalmazott személy részére szóló meghatalmazást,
3. a képviseleti jogosultság igazolására alkalmas iratot, és
4. az igazgatási szolgáltatási díj megfizetését hitelt érdemlően bizonyító iratot.

Az R. 2. melléklete szerinti adatlapokhoz az üzemeltetőnek mellékelnie kell méretarányos, aránymértékkel/méretskálával ellátott térképet az üzem környezetéről, és helyszínrajzot az üzemről, ahol meg kell jelölni a veszélyes anyagok elhelyezkedését és mennyiségét, valamint a veszélyes anyagokkal foglalkozó létesítményeket a rendeltetésük megadásával.

A veszélyes tevékenység azonosítására irányuló eljárás igazgatási szolgáltatási díja a BM rendelet 1. mellékletében található táblázat 10. sora szerint 100.000 Ft, melyet csak a kérelemre indult eljárásokban kell az üzemeltetőnek megfizetnie.

# Üzemazonosítással kapcsolatos gyakorlati szabályok:

Az R. 1. melléklete a veszélyes anyagokat két táblázatban határozza meg, az 1. táblázat a veszélyes anyagok veszélyességi osztályait és a hozzájuk tartozó alsó és felső küszöbmennyiségeket tartalmazza. A 2. táblázat az egyes nevesített veszélyes anyagokat és a hozzájuk tartozó alsó és felső küszöbmennyiségeket határozza meg.

Ha egy veszélyes anyag az 1. táblázatba tartozik és azt a 2. táblázat is tartalmazza, arra a 2. táblázat B és C oszlopában meghatározott küszöbmennyiségek vonatkoznak. Ez alól kivételt jelentenek az R. 1. melléklet 2. táblázat 42-48. sorába tartozó veszélyes anyagok, melyeknél vizsgálni kell, hogy besorolhatóak-e a P5.a tűzveszélyes folyadék, vagy P5.b tűzveszélyes folyadék kategóriába.

A veszélyes anyagok jelen lévő mennyiségének meghatározásakor a tárolóedények technológiai berendezések tároló kapacitása a mértékadó, mindaddig, amíg az üzemeltető hitelt érdemlő módon nem bizonyítja, hogy az valamilyen korlátozást eredményező műszaki megoldással csökkentésre került. A veszélyes anyagok jelen lévő mennyiségének meghatározásakor figyelembe vehető továbbá a veszélyes anyagok üzemeltető által dokumentált módon működtetett, naplózott, visszakereshető, elektronikus nyilvántartása.

Amennyiben az üzemeltető éli kíván a fenti lehetőséggel, ki kell alakítania egy elektronikus nyilvántartást, mely lehetővé teszi a hatóság részére a rögzített adatok visszakeresését. Rögzítenie kell a módosítások tényét, idejét és alkalmasnak kell lennie a módosító személy azonosíthatóságára. Ezen nyilvántartás használatának szabályait az üzemeltetőnek be kell építenie az üzem irányítási rendszerébe.

Összegzés:

1.) Amennyiben az üzemben többféle veszélyes anyag van jelen, és azok közül önmagában egyetlen jelen lévő anyag vagy keverék maximális mennyisége sem éri el vagy haladja meg a C oszlopban meghatározott értéket, akkor a veszélyes tevékenység azonosításánál a következő összegzési szabályt kell alkalmazni:

1. az üzem felső küszöbértékű veszélyes anyagokkal foglalkozó üzem, ha az összeg q1/QF1+q2/QF2+q3/QF3+q4/QF4+q5/QF5+...>=1

qx - az R. 1. melléklet 1. táblázatban megjelölt valamely veszélyességi osztályba tartozó jelen lévő veszélyes anyag, vagy az R. 1. melléklet 2. táblázatban szereplő valamely nevesített, jelen lévő veszélyes anyag mennyisége,

QFx - az adott anyaghoz tartozó az R. 1. melléklet 1. vagy a 2. táblázat C oszlopában feltüntetett küszöbmennyiség;

1. az üzem alsó küszöbértékű veszélyes anyagokkal foglalkozó üzem, ha az összeg q1/QA1+q2/QA2+q3/QA3+q4/QA4+q5/QA5+...>=1

qx - az R. 1. melléklet 1. táblázatban megjelölt valamely veszélyességi osztályba tartozó jelen lévő veszélyes anyag, vagy az R. 1. melléklet 2. táblázatban szereplő valamely nevesített, jelen lévő veszélyes anyag mennyisége,

QAx - az adott anyaghoz tartozó az R. 1. melléklet 1. vagy a 2. táblázat B oszlopában meghatározott küszöbmennyiség;

1. az üzem küszöbérték alatti üzem, ha az összeg q1/QA1+q2/QA2+q3/QA3+q4/QA4+q5/QA5+...>=0,25

qx - az R. 1. melléklet 1. táblázatban megjelölt valamely veszélyességi osztályba tartozó jelen lévő veszélyes anyag, vagy az R. 1. melléklet 2. táblázatban szereplő valamely nevesített, jelen lévő veszélyes anyag mennyisége,

QAx - az adott anyaghoz tartozó az R. 1. melléklet 1. vagy a 2. táblázat B oszlopában meghatározott küszöbmennyiség.

2.) Az összegzési szabályt az egészségi veszélyek, a fizikai veszélyek és a környezeti veszélyek értékeléséhez kell használni. Ennélfogva a szabályt külön-külön is kell alkalmazni:

* 1. az R. 1. melléklet 2. táblázatban felsorolt az 1., a 2. akut toxikus kategóriába (minden expozíciós útvonal) vagy a 3. akut toxikus kategóriába (belégzéses útvonal) vagy STOT SE 1. kategóriába tartozó veszélyes anyagok, valamint az R. 1. melléklet 1. táblázat H1-H3. veszélyességi osztályba tartozó veszélyes anyagok összegzésekor;
  2. az R. 1. melléklet 2. táblázatban felsorolt veszélyes anyagok, amelyek robbanóanyagok, tűzveszélyes gázok, tűzveszélyes aeroszolok, oxidáló gázok, tűzveszélyes folyadékok, önreaktív anyagok vagy keverékek, szerves peroxidok, piroforos folyadékok és szilárd anyagok vagy oxidáló folyadékok vagy szilárd anyagok, valamint az R. 1. melléklet 1. táblázat P1-P8. veszélyességi osztályba tartozó veszélyes anyagok összegzésekor;
  3. az R. 1. melléklet 2. táblázatban felsorolt a vízi környezetre veszélyes akut 1. kategóriába vagy krónikus 1. vagy 2. kategóriába tartozó veszélyes anyagok, valamint az R. 1. melléklet 1. táblázat E1. és E2. veszélyességi osztályba tartozó veszélyes anyagok összegzésekor.

Az összegzést nem kell elvégezni abban az esetben, ha egy veszélyes anyag vagy egy veszélyességi osztályba tartozó anyagok jelen lévő mennyisége eléri, vagy meghaladja a felső küszöbértékét.

Ha a veszélyes anyag egyidejűleg egészségi veszéllyel, fizikai veszéllyel, vagy környezeti veszéllyel is rendelkezik, akkor a veszélyes anyag mennyiségével a fenti számítások során több esetben is számolni kell. Így például a klór mennyiségét annak egészségi veszélyeire (H331 3. kat. akut toxikus), fizikai veszélyeire (H270 1. kat. oxidáló gáz) és környezeti veszélyeire (H400 1. kat. vízi környezetre nézve veszélyes) is figyelemmel mind a három számítás során figyelembe kell venni.

Az R. hatálya alá tartozik mindazon veszélyes anyagokkal foglalkozó üzem, amely esetében a 2.) pont a), b) vagy c) alpontja szerinti összegzési érték bármelyike nagyobb vagy egyenlő 1, a küszöbérték alatti üzemek esetében nagyobb vagy egyenlő 0,25.

Több besorolást is lehetővé tevő tulajdonságokkal rendelkező veszélyes anyag esetében egy összegzési szabály alkalmazásakor mindig a legalacsonyabb küszöbmennyiséget kell figyelembe venni. Az összegzési szabály alkalmazásában azonban mindig a legalacsonyabb küszöbmennyiséget vagy az a), b) és c) pontban a kérdéses besoroláshoz tartozó egyes kategóriacsoportokat kell alkalmazni.

Az R. 1. melléklet 2. táblázatban szereplő azon nevesített veszélyes anyag esetében, amelyhez a táblázat B. oszlopa nem rendel értéket, az anyagot csak a felső küszöbérték számításánál kell figyelembe venni.

Az R. 1. melléklet 2. táblázat 42-48. sora szerinti azon nevesített veszélyes anyagokat, amelyek az R. 1. melléklet 1. táblázata szerinti P5.a tűzveszélyes folyadék vagy a P5.b tűzveszélyes folyadék kategóriába is tartoznak egy összegzési szabály alkalmazásakor mindig a legalacsonyabb küszöbmennyiséggel kell figyelembe venni.

A veszélyes tevékenység azonosításánál az 1.) c) pont szerinti összegzési szabály alkalmazása során a teljes veszélyes anyag mennyiség meghatározásakor figyelmen kívül hagyható a mezőgazdasági tevékenységet végző küszöbérték alatti üzem esetében a tartályban, palackban (beleértve a kapcsolódó technológiai berendezéseket) tárolt, az R. 1. melléklet 2. táblázat 18. sora szerinti veszélyes anyag. Ebbe a köbe tartoznak például a mezőgazdasági termelők, az állattenyésztéssel, terményszárítással foglalkozó telephelyek.

2%-os szabály:

Az üzemeltető kötelezettsége szempontjából mértékadónak számít a veszélyes anyagnak az üzemben egyidejűleg ténylegesen, vagy valószínűsíthetően jelen lévő legnagyobb mennyisége. Az a veszélyes anyag, amely a veszélyes anyagokkal foglalkozó üzemben, küszöbérték alatti üzemben a küszöbmennyiség 2%-át meg nem haladóan van jelen, a teljes veszélyes anyag mennyiség meghatározásakor figyelmen kívül hagyható, ha az alsó vagy felső küszöbértékű veszélyes anyagokkal foglalkozó üzemen, vagy a küszöbérték alatti üzemen belül úgy helyezkedik el, hogy az veszélyes anyagokkal kapcsolatos súlyos balesetet nem okozhat.

Az előzőeket az üzemeltetőnek a 2%-os szabály alkalmazásakor minden esetben a lehetséges súlyos baleset lehetőségének kizárásával bizonyítania kell, továbbá, azokat a helyszíni szemle során a hatóságnak ellenőriznie szükséges.

Amennyiben az üzemeltető nem él a 2%-os szabály alkalmazásával, illetve él, azonban nem tudja megfelelően bizonyítani, hogy az ilyen módon figyelmen kívül hagyott veszélyes anyag nem okozhat veszélyes anyagokkal kapcsolatos súlyos balesetet, abban az esetben a hatóság a telephelyen egyidejűleg fellelhető veszélyes anyagok maximális mennyiségét köteles figyelembe venni az üzemazonosítás során. Ebbe a körbe nem tartoznak például a mosdókban, műhelyekben, irodákban található néhány légfrissítő aeroszolos palack, továbbá a takarítószer raktárban fellelhető néhány flakon tisztítószer mennyisége, melyeket szintén nem szükséges az üzemazonosítás során figyelembe venni.

Anyagok, keverékek veszélyességének meghatározása:

Az anyagok és keverékek veszélyességi osztályba sorolása a CLP szerint történik.

Az anyagok besorolásánál a CLP VI. mellékletében szereplő veszélyességi osztályba sorolást kell elsődlegesen mérvadónak tekinteni.

Amennyiben a veszélyes anyag a CLP VI. mellékletében nem szerepel, abban az esetben az anyaghoz, keverékhez tartozó biztonsági adatlapon szereplő adatok alapján kell a besorolást végrehajtani.

Ha százalékos összetétel vagy más leírás nincs megadva, a keverékeket ugyanúgy kell kezelni, mint a tiszta anyagokat, feltéve, hogy koncentrációjuk a CLP-ben vagy annak a műszaki fejlődéshez való legutóbbi hozzáigazításában a jellemzőik alapján meghatározott határokon belül marad.

Olyan anyagok és keverékek esetében, ideértve a hulladékokat is, amelyeket nem a CLP szerint kell veszélyes anyagként vagy keverékként osztályozni (például a köztes termékek és egyéb a CLP szerint nem besorolandó anyagok és keverékek), de amelyek jelen vannak vagy jelen lehetnek egy veszélyes anyagokkal foglalkozó üzemben, küszöbérték alatti üzemben és amelyek az üzemben megállapított feltételek mellett a veszélyes anyagokkal kapcsolatos súlyos balesetek potenciális lehetősége szempontjából egyenértékű tulajdonságokkal rendelkeznek vagy valószínűleg ilyen tulajdonságokkal rendelkezhetnek, azoknak a veszélyességi osztályozását a rájuk vonatkozó külön jogszabályok vagy vizsgálati módszerek alapján kell elvégezni, az R. 1. melléklet 1. táblázat A oszlopába történő besorolásukra alkalmas módon. Ilyen anyagok lehetnek a köztes termékek, vagy például a technológia irányíthatatlanná válása során keletkező veszélyes anyagok.

A nem ismert veszélyességű, akár hulladékokat is tartalmazó keverék esetében mindaddig, amíg annak tényleges veszélyességét az üzemeltető nem igazolja, a keverék veszélyességi osztályba sorolásakor a keverékben jelen lévő vagy jelen lévőnek feltételezhető összetevők közül annak a veszélyességét kell alkalmazni a teljes keverékmennyiségre, amelyhez az R. 1. melléklet 1., vagy a 2. táblázatban a legalacsonyabb küszöbmennyiség tartozik.

Üzemeltető a nem ismert veszélyességű, akár hulladékokat is tartalmazó keverékek veszélyességét az összetevők és a keverékre (hulladékra) vonatkozó jogszabályok által előírt vizsgálati eredmények figyelembe vételével szakmailag alátámasztott becsléssel vagy számítással is meghatározhatja.

Veszélyes hulladékok besorolása:

Hulladékok esetében előfordul, hogy az üzemeltető nem tudja a CLP szerinti H figyelmeztető mondattal jellemezni az adott hulladékot, ekkor segítséget nyújt a hulladékok HP veszélyességi jellemzője, mely alapján konzervatív megközelítést használva besorolható a kérdéses hulladék. A HP veszélyességi jellemzőket a hulladékról szóló 2012. évi CLXXXV. törvény 1. melléklet tartalmazza. A veszélyes hulladékok R. szerinti besorolásakor az alábbi táblázatnak megfelelő és a legalacsonyabb küszöbmennyiséggel rendelkező kategóriacsoportokat kell alkalmazni, mindaddig, amíg az üzemeltető a hulladék veszélyességét nem bizonyítja.

|  |  |  |
| --- | --- | --- |
| **(2012 . évi CLXXXV. törvény 1. melléklet) 1357/2014/EU rendelet alapján** | **a 1272/2008/EK rendelet szerinti H mondatok a 219/2011. (X. 20.) Korm. rendelet 1. melléklet 1. táblázata szerint** | **(219 /2011. (X. 20.) Korm. rendelet 1. melléklet 1. táblázat)** |
| HP1 Robbanásveszélyes | H200, H201, H202, H203 , H204 H240, H241 | P1 .a Robbanóanyagok, P1.b Robbanóanyagok,  P6.a Önreaktív anyagok és keverékek és Szerves peroxidok |
| HP2 Oxidáló | H270, H271 , H272 | P 4. Oxidáló gázok az 1. kategóriába tartozó oxidáló gázok  P8. Oxidáló folyadékok és szilárd anyagok |
| HP3 Tűzveszélyes   * tűzveszélyes folyékony hulladék:olyan folyékony hulladék, amelynek lobbanáspontja 60 °C alatt van, vagy olyan gázolaj, dízel és könnyű fűtőolaj hulladéka, amelynek lobbanáspontja > 55 °C és ? 75 °C; * tűzveszélyes öngyulladó folyékony és szilárd hulladék:olyan szilárd vagy folyékony hulladék – akár kis mennyiségben is –, amely a levegővel való érintkezést követő öt percen belül meggyullad;   + tűzveszélyes szilárd hulladék:olyan szilárd hulladék, amely könnyen éghető, vagy súrlódás révén tüzet okozhat, vagy elősegíti azt;   + tűzveszélyes gáz-halmazállapotú hulladék:olyan gáz-halmazállapotú hulladék, amely levegőn 20 °C-on és 101,3 kPa szokásos nyomáson tűzveszélyes;   + vízzel reakcióba lépő hulladék:olyan hulladék, amely vízzel érintkezve veszélyes mennyiségben bocsát ki tűzveszélyes gázokat;   — egyéb tűzveszélyes hulladék:tűzveszélyes aeroszolok | H220, H221, H222, H223,  H224, H225, H226 , H242,  H250, H260 | P2. Tűzveszélyes gázok, P3.a Tűzveszélyes Aeroszolok, P3.b Tűzveszélyes Aeroszolok, P 5.a Tűzveszélyes folyadékok, P5.b, Tűzveszélyes folyadékok, P5.c, Tűzveszélyes folyadékok,  P6.b Önreaktív anyagok és keverékek és Szerves peroxidok, P7. Piroforos folyadékok és szilárd anyagok,  O2. Az 1. kategóriába tartozó, vízzel érintkezve tűzveszélyes gázokat kibocsájtó anyagok és keverékek |
| HP4 Irritáló – bőrirritáció és szemkárosodás |  | - |
| HP5 Célszervi toxicitás (STOT)/aspirációs toxicitás | H370 | H3 . Célszervi toxicitás (STOT SE 1.) |
| HP6 Akut toxicitás  - Amennyiben a hulladékban található összes olyan anyag koncentrációjának összege, amelyet az 5. táblázatban található veszélyességi osztályok és kategóriák kódjainak és figyelmeztető mondatok kódjainak valamelyikével minősítenek, eléri vagy túllépi az említett táblázatban szereplő határértéket, a hulladékot a HP 6 veszélyességi kategóriába kell sorolni. Amennyiben a hulladékban egynél több akut toxikus kategóriába sorolt anyag található, a koncentrációk összegzése csak az ugyanazon veszélyességi kategóriába tartozó anyagok esetén szükséges.  Az értékelés szempontjából az alábbi küszöbértékeket kell figyelembe venni:  - az Acute tox. 1, 2 vagy 3 (H300 , H310 , H330, H301, H311, H331)  kategória esetében: 0,1 %, | H300, H310, H330, H331 , H301 | H1. Akut toxikus, H2 . Akut toxikus |
| HP7 Rákkeltő (karcinogén) |  | 2 . táblázat szerinti nevesített veszélyes anyag, ha anyag  tartalma meghaladja az 5 %-ot. |
| HP8 Maró |  | - |
| HP9 Fertőző |  | - |
| HP10 Reprodukciót (szaporodást) károsító |  | - |
| HP11 Mutagén |  | - |
| HP 12 Akut mérgező gázokat fejlesztő:  olyan hulladék, amely vízzel vagy savval érintkezve akut mérgező gázokat fejleszt (Acute tox. 1, 2 vagy 3 ). | EUH029 | O3. Anyagok vagy keverékek az EUH029 figyelmeztető mondattal |
| HP13 Érzékenységet okozó |  | - |
| HP14 Környezetre veszélyes (ökotoxikus)  A HP 14 veszélyességi tulajdonságúnak minősítés a 67/548/EGK tanácsi irányelv VI. mellékletében meghatározott feltételeknek megfelelően történik. | H400, H410, H411 | E1. A vízi környezetre veszélyes az akut 1 vagy a krónikus 1 kategóriában,  E2. A vízi környezetre veszélyes a krónikus 2 kategóriában |
| HP15 Olyan hulladék, amely képes a fent felsorolt olyan veszélyességi tulajdonságot mutatni, amellyel az eredeti hulladék nem rendelkezik | H 205 | P1.a Robbanóanyagok |

Egészségi veszélyek:

Az orális expozíciós útvonal tekintetében a 3. akut toxicitási kategóriába tartozó (H 301) veszélyes anyagok és keverékek a H2. AKUT TOXICITÁS veszélyességi osztályba tartoznak azokban az esetekben, amikor sem az akut belégzéses toxicitási besorolást, sem a bőrön keresztüli akut toxicitási besorolást nem lehet meghatározni, például meggyőző, belégzéses és bőrön keresztüli toxicitásra vonatkozó adatok hiányában.

Fizikai veszélyek:

A robbanóanyagok veszélyességi osztálya robbanóképes árucikkeket tartalmaz (lásd a CLP I. mellékletének 2.1. pontját). Ha az árucikkben lévő robbanóképes anyag vagy keverék mennyisége ismert, akkor az R. alkalmazásában ezt a mennyiséget kell figyelembe venni.

Ha az árucikkben lévő robbanóképes anyag vagy keverék mennyisége nem ismert, akkor az

R. alkalmazásában az egész árucikket robbanóképesnek kell tekinteni.

Az anyagok és keverékek robbanóképes jellemzőit csak akkor szükséges kísérleti úton vizsgálni, ha az ENSZ: Veszélyes áruk szállítására vonatkozó ajánlások, Vizsgálatok és kritériumok kézikönyve (továbbiakban: ENSZ Vizsgálatok és kritériumok kézikönyve) 6. függelékének 3. része szerinti szűrés azt mutatja, hogy az anyag vagy keverék robbanóképes jellemzőkkel rendelkezhet.

Ha az 1.4. alosztályba tartozó robbanóanyagokat kicsomagolnak vagy átcsomagolnak, azokat a P1a. szakaszba tartozónak kell tekinteni, kivéve abban az esetben, ha a veszélyről bizonyítást nyer, hogy a CLP-vel összhangban továbbra is megfelel az 1.4. alosztály kritériumainak.

A tűzveszélyes aeroszolok osztályozása az aeroszoladagolókra vonatkozó tagállami jogszabályok közelítéséről szóló, 1975. május 20-i 75/324/EGK tanácsi irányelvnek (az aeroszoladagolókról szóló irányelvnek) megfelelően történik. A 75/324/EGK irányelv szerinti

„fokozottan tűzveszélyes” és „tűzveszélyes” aeroszolok a CLP alkalmazásában az 1., illetve a

2. kategóriába tartozó tűzveszélyes aeroszoloknak felelnek meg.

A P3.b veszélyességi osztályba tartoznak azok a tűzveszélyes aeroszolok, amelyek esetében az aeroszoladagoló nem tartalmaz sem az 1. vagy a 2. kategóriába tartozó tűzveszélyes gázt, sem az 1. kategóriába tartozó tűzveszélyes folyadékot.

A CLP I. mellékletének 2.6.4.5. pontja szerint a 35 °C feletti lobbanáspontú folyadékokat nem kell a 3. kategóriába besorolni, ha az ENSZ Vizsgálatok és kritériumok kézikönyve 32. szakaszának III. részében leírt L.2. - Tartós éghetőségi vizsgálat negatív eredményt ad. Ez azonban nem érvényes szélsőséges körülmények között, például magas hőmérséklet vagy nagy nyomás esetén, így az ilyen folyadékok is ide tartoznak.

# Egyes anyagfajták vizsgálatánál az alábbiakat kell figyelembe venni:

Ammónium-nitrát:

AN I. (5000 / 10 000): önfenntartó bomlásra képes műtrágyák

Ezt olyan ammónium-nitrát-alapú vegyületekre, összetett műtrágyákra (ammónium-nitrátot foszfátokkal és/vagy kálisókkal együtt tartalmazó vegyületekre, összetett műtrágyákra) kell alkalmazni, amelyek az ENSZ teknővizsgálata szerint (lásd: ENSZ Vizsgálatok és kritériumok kézikönyve, III. rész, 38.2. pont) képesek önfenntartó lebomlásra, és amelyekben az ammónium-nitrátnak tulajdonítható nitrogéntartalom:

* 1. 15,75 tömegszázaléknál nagyobb, de nem több, mint 24,5 tömegszázalék, és/vagy amelynek teljes éghető/szerves anyag tartalma a 0,4%-ot nem haladja meg, vagy olyan anyagokkal együtt van jelen, amelyek megfelelnek a műtrágyákról szóló, 2003. október 13-i 2003/2003/EK európai parlamenti és tanácsi rendelet (3) III-2. mellékletében foglalt követelményeknek,
  2. 15,75 tömegszázalék vagy annál kevesebb (az éghetőanyag tartalom korlátozása nélkül).

AN II. (1250 / 5000): műtrágya minőségű

Ezt olyan ammónium-nitrát-alapú műtrágyákra és ammónium-nitrát-alapú összetett/komplex műtrágyákra kell alkalmazni, amelyek megfelelnek a 2003/2003/EK rendelet III-2. mellékletében foglalt követelményeknek, és amelyekben az ammónium-nitrátnak tulajdonítható nitrogéntartalom:

1. 24,5 tömegszázaléknál nagyobb, kivéve a dolomittal, mészkővel és/vagy kalcium- karbonáttal képzett, legalább 90%-os tisztaságú ammónium-nitrát keverékeket,
2. 15,75 tömegszázaléknál nagyobb, ammónium-nitrát és ammónium-szulfát keverékei esetében,
3. 28 tömegszázaléknál nagyobb (dolomittal, mészkővel és/vagy kalcium-karbonáttal képzett, legalább 90%-os tisztaságú ammónium-nitrát keverékek esetében).

AN III. (350 / 2500): technikai minőségű Ez alkalmazandó:

1. ammónium-nitrátra és ammónium-nitrát készítményekre, amelyekben az ammónium- nitrátból származó nitrogéntartalom:

*aa)* 24,5 tömegszázaléknál nagyobb, de nem több, mint 28 tömegszázalék, és amelyek éghetőanyag tartalma nem haladja meg a 0,4%-ot,

*ab)* 28 tömegszázaléknál nagyobb, és amelyek éghetőanyag tartalma nem haladja meg a 0,2%-ot.

1. vizes ammónium-nitrát oldatokra, amelyekben az ammónium-nitrát koncentrációja 80 tömegszázaléknál nagyobb.

AN IV. (10 / 50): „előírástól eltérő” termékek és műtrágyák, melyek nem felelnek meg a detonációvizsgálatnak

Ez a következőkre alkalmazandó

1. a gyártási folyamat során minőségi okok miatt elkülönített anyagokra, valamint az ammónium-nitrátra és az ammónium-nitrát-készítményekre, a tiszta ammónium-nitrát-alapú műtrágyákra és a 14. és a 15. megjegyzésben említett ammónium-nitrát-alapú összetett/komlpex műtrágyákra, amelyeket újragyártásra, újrafeldolgozásra vagy biztonságos felhasználás érdekében történő kezelésre a végfelhasználótól visszajuttatnak vagy visszajuttattak a gyártóhoz, az ideiglenes tárolóhoz vagy az újrafeldolgozó üzemhez, mert már nem felelnek meg a 14. és 15. megjegyzés előírásainak,
2. a 13. megjegyzés *a)* pontjában és a 14. megjegyzésben említett műtrágyákra, amelyek már nem tesznek eleget a 2003/2003/EK rendelet III-2. mellékletében foglalt követelményeknek,
3. a lejárt szavatosságú 1., 2. és 3. „ammónium-nitrát” nevesített veszélyes anyagokra.

Kálium-nitrát

KN I. (5000 / 10 000)

Olyan kálium-nitrát alapú, szemcsés vagy granulált műtrágyák, amelyek a tiszta kálium- nitráttal megegyező veszélyes tulajdonságokkal rendelkeznek.

KN II. (1250 / 5000)

Olyan kálium-nitrát alapú, kristályos műtrágyák, amelyek a tiszta kálium-nitráttal megegyező veszélyes tulajdonságokkal rendelkeznek.

Ammónia:

Egészségi, fizikai és környezeti veszéllyel is rendelkezik, azonban ha az üzem területén legalább 1 tonna mennyiségben van jelen, az üzem küszöbérték alatti üzemnek minősül, amennyiben nem tartozik a veszélyes anyagokkal foglalkozó üzemek körébe. Változásként jelent meg a SEVESO III. Irányelvben, hogy a vízmentes ammónia nevesített veszélyes anyagként került meghatározásra, melynek alsó küszöbmennyisége: 50 tonna, felső küszöbmennyisége: 200 tonna.

Klór:

A nevesített veszélyes anyag alsó küszöbmennyisége: 10 tonna, felső küszöbmennyisége: 25 tonna, azonban ha az üzem területén legalább 1 tonna mennyiségben van jelen, az üzem küszöbérték alatti üzemnek minősül, amennyiben nem tartozik a veszélyes anyagokkal foglalkozó üzemek körébe.

Klór tárolására használt hordók maximális tölthető tömegének megváltoztatása:

A veszélyes anyag tárolására használt tartályt, tárolóedényt (hordó, palack stb.) az edény gyártási dokumentációjában feltüntetett töltet legnagyobb tömegével, ennek hiányában a névleges térfogatával kell figyelembe venni az üzemazonosítás során. A névleges térfogat szerinti mennyiség csökkenthető a műszaki biztonsági hatóság engedélyében illetve műszaki előírásban (szabvány) rögzített töltöttségi szintnek megfelelően, illetve ha helyszíni töltés esetén a tárolóedénybe tölthető maximális térfogat – a műszaki biztonsági hatóság által jóváhagyott műszaki megoldással – fizikailag korlátozva van.

A klór tárolására használt hordót az elmozdíthatatlanul ráerősített jelzőtáblára, illetve a hordó valamely megerősített részére rögzített megengedett töltet tömegével, valamint az azzal megegyező a fővárosi, illetve megyei kormányhivatalok illetékes területi mérésügyi és műszaki biztonsági hatóság által kiadott vizsgálati jegyzőkönyvben feltüntetett töltet maximális tölthető tömegével kell figyelembe venni az üzemazonosítás során.

A klórhordó névleges töltettömegének csökkentése az alábbiak szerint fogadható el:

1. Üzemeltető vizsgálja felül a telephelyén egyidejűleg jelen lévő veszélyes anyagok mennyiségét, az R. 1. mellékletében rögzítettek szerint végezze el ismételten a küszöbérték számítást. Oly módon állapítsa meg a telephelyen lévő klór tároló hordókba tölthető maximális veszélyes anyag mennyiségét, amely mennyiség jelenléte esetén az R. szerinti üzemazonosítást követően a telephely nem tartozik a Kat. IV. fejezetének hatálya alá.
2. Az üzemeltetőnek a töltőállomás felé kezdeményeznie kell a hordó vizsgálati jegyzőkönyvének módosítását a maximálisan tölthető tömegének megjelölésével. A töltőállomás intézkedik a fővárosi, illetve megyei kormányhivatalok illetékes területi mérésügyi és műszaki biztonsági hatósága felé a hordó átminősítése és vizsgálati jegyzőkönyvének módosítása iránt.
3. A fővárosi, illetve megyei kormányhivatalok illetékes területi mérésügyi és műszaki biztonsági hatósága által végrehajtott vizsgálatokat követően a hordón, illetve a hordó vizsgálati jegyzőkönyvében módosításra kerül a maximálisan betölthető tömeg. A módosított vizsgálati jegyzőkönyv birtokában az üzemeltető az illetékes katasztrófavédelmi igazgatóságnak jelentse be a változásokat. Mutassa be a telephelyén egyidejűleg jelen lévő veszélyes anyagok mennyiségét, a bejelentéshez minden esetben csatolja a klórhordó módosított vizsgálati jegyzőkönyvét.
4. A katasztrófavédelmi hatóság a változásokat figyelembe véve a Ket.-ben foglaltak szerint visszavonja a korábban kiadott döntését.

A fentiekben részletezetteket az üzemeltetőnek minden esetben a hatóság által meghatározott, a SKET készítésére nyitva álló határidőig kell kezdeményeznie, valamint a Ket. szerint a rendelkezésre álló határidő lejárta előtt az üzemeltető kérheti a hatóságtól a határidő módosítását.

Formaldehid (koncentráció ≥ 90%):

Nevesített veszélyes anyag, de csak legalább 90% koncentráció esetén; amennyiben higított formában van jelen az üzem területén, abban az esetben vizsgálni kell az 1. táblázat szerinti besorolhatóságát.

1. vagy 2. kategóriába tartozó cseppfolyósított tűzveszélyes gázok (köztük az LPG) és a földgáz:

A cseppfolyósított propán, bután és egyéb szénhidrogén gázok ebbe a nevesített anyagcsoportba sorolandók, nem pedig a fizikai veszélyességének vizsgálata során valamelyik az 1. táblázatban feltüntetett veszélyességi osztályba. Sok esetben az üzemeltetők nem számolnak a fűtés céljából a területükre telepített PB tartályokkal.

A telephelyen fellelhető 12,5 tonna névleges töltettömegnél kisebb propán-bután gázt tartalmazó fogyasztói tartályban történő tárolás kérdése:

Az üzemeltető telephelyén jelen lévő 12,5 tonna névleges töltettömegnél kisebb propán-bután gázt tartalmazó fogyasztói tartályok, az R. 34. § (1) c) pontjában kivételként vannak megjelölve a SKET készítésére való kötelezés szempontjából. A jogalkotói cél az volt, hogy az összes 12,5 tonna névleges töltettömegnél kisebb propán-bután gázt tartalmazó fogyasztói tartály kivételre kerüljön a SKET készítésére való kötelezés alól, függetlenül a benne uralkodó nyomástól.

Amennyiben a telephelyen több 12,5 tonna névleges töltettömegnél kisebb propán-bután gázt tartalmazó fogyasztói tartály van jelen, abban az esetben nem szabad a névleges töltettömegeket összeadva az R. 34. § (1) c) pontjára hivatkozva SKET készítésére kötelezni az üzemeltetőt, az összes tömegnek az üzem minősítése szempontjából van relevanciája.

A veszélyes tevékenység azonosításakor a cseppfolyósított propán-bután gázt tároló nyomástartó berendezések esetén a jelen lévő maximális veszélyes anyag mennyiséget a nyomástartó edény gépkönyvében, vagy a gyártási dokumentációjában megadott töltet legnagyobb tömege bejegyzés alapján kell figyelembe venni.

Amennyiben ez az adat nem szerepel a dokumentációban, a tartályba tölthető legnagyobb töltettömeget úgy kell kiszámítani, hogy a nyomástartó edény adattábláján szereplő űrtartalom 85%-át (föld feletti tartály esetén), illetve 90%-át (földalatti, vagy félig földdel takart tartály esetén) össze kell szorozni, a vonatkozó szabvány szerinti megnevezésű cseppfolyósított propán-bután gáznak a szabványban rögzített legnagyobb sűrűségével (Lásd: Nyomástartó berendezések műszaki biztonsági szabályzat 2. melléklet 2.1 pont).

Feljavított biogáz

A 2. táblázat 18. sorába (1. vagy 2. kategóriába tartozó cseppfolyósított tűzveszélyes gázok (köztük az LPG) és a földgáz) sorolható az olyan a földgázzal - a metántartalom tekintetében is - egyenértékű minőséget biztosító szabványokkal összhangban feljavított biogáz, amely legfeljebb 1% oxigént tartalmaz.

Oxigén

Nevesített veszélyes anyag, amely a módosítást megelőzően „cseppfolyós oxigén”-ként szerepelt az R-ben.

# Üzemazonosítás során az egyidejűleg jelen lévő veszélyes anyagok mennyiségének meghatározása:

Az üzemazonosítás során az egyidejűleg jelen lévő veszélyes anyagok mennyiségét az üzemeltető által benyújtott adatlapokon szereplő, illetve az üzemeltető által a helyszíni szemle során tett nyilatkozatok, valamint a jegyzőkönyv mellékletéhez csatolt készletnyilvántartások adatainak figyelembevételével kell meghatározni.

Egyidejűleg jelen lévő veszélyes anyag mennyiségének meghatározásakor a tárolókapacitásnál nagyobb mennyiséget nem szabad figyelembe venni.

Ha a tárolt veszélyes anyagok köre időszakonként változik, akkor az egyes időszakokat külön- külön is vizsgálni kell, mely során a legnagyobb küszöbindexet eredményező esetet kell a telephely besorolásakor irányadónak tekinteni.

Üzemazonosításkor nem kell figyelembe venni a veszélyes anyagot szállító járműveket (tartálykocsi), amennyiben azok kizárólag a tartályok töltése céljából, és a töltés idejére tartózkodnak a telephelyen, vagy ha a veszélyes anyag átfejtése a tartálykocsiba történik. Ebben az esetben az üzemazonosításkor a töltendő tartály tárolókapacitásával kell csak számolni, a szállító járműben található anyagmennyiséggel nem, még akkor is, ha a tartálykocsi kapacitása nagyobb a tartálynál.

Az üzemazonosítás során különös figyelmet kell fordítani az üzemeltető által üzemeltetett terület Kat. IV. fejezetének hatálya alá tartozásának megállapítására, valamint annak nagyságának meghatározására. A nem az üzemeltető üzemeltetése alatt álló területen fellelhető veszélyes anyagokat nem szabad az összegzés során figyelembe venni.

# Az R. 2. melléklete szerinti üzemazonosítási adatlapok vizsgálata során az alábbiakra kell nagy hangsúlyt fektetni:

Az A/1 és A/2 adatlapok:

Az 1. oszlopban bemutatott nevesített vagy nem nevesített veszélyes anyag egyértelmű azonosítását a 2-5. oszlopokban megadott adatok segítik (nem szükséges a 2-5. oszlopok mindegyikének kitöltése).

A 6. és a 8. oszlopokban bemutatottak minden esetben ellenőrzésre szorulnak. A H mondatok elsődleges ellenőrzésére a CLP VI. mellékletében található, a hatósági adatbázisok, a <http://www.omfi.hu/index.php> weblap, illetve egyéb internetes adatbázisok használhatók. Az ADR osztály megadása csak a robbanóanyagok egyértelmű besorolása érdekében szükséges.

A 7. oszlopban az üzemeltetőnek a telephelyén egyidejűleg jelen lehető anyagmennyiséget kell megadnia. Probléma szokott lenni, hogy az üzemeltető éves átlagot, vagy az adatszolgáltatás napján jelen lévő mennyiséget, vagy nem a jelen lehető legnagyobb mennyiséget adja meg. Figyelemmel kell lenni a szezonálisan felhalmozódó anyagokra (növényvédő szerek, pirotechnikai termékek stb.).

Az A/3 adatlap:

Üzemeltető az A/3 adatlap (veszélyesség számítása) kitöltésével bemutatja az általa elvégzett számításokat, melynek eredményeként besorolja az üzemet a 3 kategória (küszöbérték alatti, alsó vagy felső küszöbértékű veszélyes anyagokkal foglalkozó üzem) egyikébe. Ezen adatok csak tájékoztató jelleggel vehetők figyelembe az üzemazonosítási eljárás során, a hatóságnak is el kell végeznie a számításokat.

A B/1 adatlap:

A B/1 adatlap általános információkat tartalmaz az üzemeltetőre, a telephelyére, a kapcsolattartóra, stb. vonatkozóan. Fontos, hogy a táblázatban az elérhetőségek (telefonszámok, e-mail címek) kitöltésre kerüljenek.

A B/2 adatlap:

A B/2 adatlapon feltüntetettek elsődlegesen a küszöbérték alatti üzemek vonatkozásában a SKET készítési kötelezettség megállapítását alapozzák meg, melyek valóságtartalmát a helyszíni szemle során minden esetben ellenőrizni kell.

A CLP II. melléklet 1. részében (CLP 141-142. oldala) feltüntetett kiegészítő veszélyességi információk, amelyek relevánsak az R. 1. melléklet 1. táblázata szerinti „Egyéb veszélyek” alá tartozó veszélyes anyagok esetében:

# Fizikai tulajdonságok:

**EUH014 – „Vízzel hevesen reagál.”**

Vízzel heves reakcióba lépő anyagok és keverékek, mint például acetil-klorid, alkáli fémek, titán-tetraklorid esetében.

# Egészségre ható tulajdonságok

**EUH029 – „Vízzel érintkezve mérgező gázok képződnek.”**

Olyan anyagok és keverékek esetében, amelyek vízzel vagy nedves levegővel érintkezve az 1., 2. vagy 3. akut toxicitási kategóriába sorolt gázokat fejlesztenek potenciálisan veszélyes mennyiségben, mint például alumíniumfoszfid, foszfor-pentaszulfid.

*EUH mondatokról:*

*Néhány veszély jelzése, melyek a korábbi címkézési előírások szerint kiegészítő címkézést igényeltek, továbbra is kiegészítő címkeelemként (EUH mondatok) jelennek meg, egyúttal jelezve, hogy nem az ENSZ GHS rendszerből származnak. Ha egy veszélyes anyag vagy keverék megfelel a CLP II. melléklet 1. és 2. részében említett kritériumoknak, akkor az ott meghatározott EUH mondatokat fel kell tüntetni a kiegészítő információs mezőben.*

# 487/2013/EU bizottsági rendelet az anyagok és keverékek osztályozásáról, címkézéséről és csomagolásáról szóló 1272/2008/EK európai parlamenti és tanácsi rendeletnek a műszaki és tudományos fejlődéshez való hozzáigazítása céljából történő módosításáról (2013. május 8.)

487/2013/EU 5. oldalán található 2.2.3. táblázata módosítja **a tűzveszélyes gázok besorolását**

487/2013/EU 10. oldalán található 2.3.1. táblázata módosítja **a tűzveszélyes aeroszolok besorolását**

|  |  |  |
| --- | --- | --- |
| **(2012. évi CLXXXV. törvény 1. melléklet) 1357/2014/EU rendelet alapján** | **a 1272/2008/EK rendelet szerinti H mondatok, melyek kapcsolódnak a 219/2011. (X. 20.)**  **Korm. rendelet 1. melléklet**  **1. táblázata szerinti veszélyességi osztályokhoz** | **219/2011. (X. 20.) Korm. rendelet**  **1. melléklet 1. táblázata szerinti veszélyességi osztályok** |
| **HP12 Akut mérgező gázokat fejlesztő**:  olyan hulladék, amely vízzel vagy savval érintkezve akut mérgező gázokat fejleszt (Acute tox. 1, 2 vagy 3). | EUH029 | O3. Anyagok vagy keverékek az EUH029 figyelmeztető mondattal |
| **HP13 Érzékenységet okozó** | - | - |
| **HP14 Környezetre veszélyes** (ökotoxikus)  A HP 14 veszélyességi tulajdonságúnak minősítés a 67/548/EGK tanácsi irányelv VI. mellékletében meghatározott feltételeknek megfelelően történik. | H400, H410, H411 | E1. A vízi környezetre veszélyes az akut 1 vagy a krónikus 1 kategóriában,  E2. A vízi környezetre veszélyes a krónikus 2 kategóriában |
| **HP15 Olyan hulladék, amely képes a fent felsorolt olyan**  **veszélyességi tulajdonságot mutatni, amellyel az eredeti hulladék nem rendelkezik** | H 205 | P1.a Robbanóanyagok |